Végezetül, a fent ismertetett korábbi pozitív fejlemények ellenére a SARS-CoV-2 vírus továbbra is aktív és világszerte terjed, ami arra utal, hogy a világjárvány még nem ért véget. Nem zárható ki az olyan új fertőzéshullám, amely a járványügyi helyzet romlását idézi elő, többek között egy új, aggodalomra okot adó vagy figyelmet érdemlő variáns megjelenése miatt. Az Európai Betegségmegelőzési és Járványvédelmi Központ (ECDC) 2022. október 7-i jelentése szerint a járványügyi helyzet a legtöbb tagállamban a fertőzés növekvő terjedését mutatja, azonban nem utal a terjedő variánsok eloszlásában bekövetkezett változásokra. Ilyen esetben a tagállamoknak és a schengeni társult országoknak készen kell állniuk arra, hogy összehangolt módon újra bevezessék a korlátozások egy részét vagy összességét.

Fentiekre tekintettel és amennyiben a járványügyi helyzet stabil marad – az ismert SARS-CoV-2 variánsok terjedésére is figyelemmel –, a Bizottság úgy véli, hogy fel kell oldani az Unióba történő beutazásra vonatkozó korlátozásokat. Mindazonáltal a részt vevő államok egyértelmű többségének véleményével összhangban a Bizottság indokoltnak tartja az ajánlásban szereplő úgynevezett vészfékmechanizmus fenntartását. Ugyanakkor a tapasztalatok azt mutatják, hogy a vészfékmechanizmus feloldásának kérdésében is közös megközelítés kialakítására van szükség, a nemzetközi utazások hosszadalmas, aránytalan és szükségtelen korlátozásának megszüntetése céljából.

Az elnökség 2022. szeptember 15-én a politikai szintű integrált válságreagálás keretében felkérte a tagállamokat, hogy az ajánlással összhangban osszák meg véleményüket a külső határokon alkalmazott korlátozások feloldására vonatkozó koordinált megközelítéssel kapcsolatban. A belső határellenőrzés nélküli térségben (a továbbiakban: a schengeni térség) részt vevő valamennyi állam – beleértve Norvégiát, Svájcot, Liechtensteint és Izlandot is – megjegyezte, hogy jelenleg nincsenek korlátozások (vagy azok megszüntetése folyamatban van), és nem áll szándékukban újra bevezetni semmilyen korlátozást, kivéve, ha olyan aggodalomra okot adó vagy figyelmet érdemlő új variáns jelenik meg, amely ezt indokolhatja. Valamennyi felszólaló állam támogatta az I. melléklet törlését az ajánlásból, valamint az utazási korlátozások feloldását.

Ezen túlmenően, jóllehet az EU-ban/EGT-ben előforduló Covid19-esetek bejelentési aránya összességében továbbra is ingadozhat, meg kell vizsgálnunk az olyan súlyossági mutatókat, mint a kórházak és az intenzív osztályok férőhely-kihasználtsága, amelyek, bár szintén további ingadozást mutathatnak, jelenleg még kezelhető szinten állnak. A 2022. évi nyári hullám jól példázza, hogy az aggodalomra okot adó új variáns megjelenését követően a vírus terjedése nem feltétlenül gyakorol jelentős nyomást a nemzeti egészségügyi rendszerekre. Ez rávilágít arra, hogy fontos körültekintően eljárnunk, amikor az esetszám alakulása vagy egy új variáns felbukkanása alapján mérlegeljük az utazási korlátozások bevezetésének szükségességét.

Ezen túlmenően az Európai Gyógyszerügynökség (EMA) 2022. szeptember 1-jén jóváhagyta a Pfizer/BioNTech és a Moderna által kifejlesztett SARS-CoV-2 eredeti törzsén kívül két, az Omikron BA.1 szubvariánsra irányuló bivalens mRNS-vakcinát, 2022. szeptember 12-én pedig egy másik, a Pfizer/BioNTech által kifejlesztett bivalens mRNS-vakcinát is jóváhagyott, amely az Omicron BA.4 és BA.5 szubvariánsokra, valamint az eredeti vírusra irányul. Emellett idén őszre vagy télre várható a fehérjealapú vakcinák második kategóriája, amely tovább bővíti majd az EU kiterjedt oltóanyag-portfólióját.

Az oltási kampányok világszerte jó ütemben haladnak. Ami világszinten az alapoltásban részesült személyek arányát illeti, 2022. október 7-én a globális átoltottsági arány 61,8 % volt. Mindazonáltal ez az adat jelentős eltéréseket mutat az országok és régiók között: a fejlődő országokban sokkal alacsonyabb az átoltottság aránya, és 2022 áprilisa óta ezekben az országokban is stagnálás tapasztalható.

Az objektív kritériumok alapján a korlátozások alól mentesülő harmadik országok és régiók jegyzéke (I. melléklet) 2020 júniusában, és később hasznos és arányos eszköz volt ahhoz, hogy amikor az előállított oltóanyag mennyisége még nem elégítette ki a globális keresletet, az EU továbbra is nyitva tarthassa külső határait. Jelenleg azonban már nem ez a helyzet. Azóta az Európai Gyógyszerügynökség (EMA) és az Egészségügyi Világszervezet (WHO) egyre több Covid19‑oltóanyagot engedélyezett, és megindult ezek gyártása és beadása az EU-n és kívül egyaránt. A Bizottság ezért ismét javasolja, hogy az I. mellékletet töröljék az ajánlásból.

2022. február 22-én az (EU) 2022/290 ajánlást tovább módosították annak érdekében, hogy figyelembe vegyék különösen az (EU) 2021/953 és az (EU) 2021/954 rendelettel létrehozott uniós digitális Covid-igazolvány bevezetését. Az ajánlás továbbá felszólította a Bizottságot, hogy – figyelemmel a világszerte növekvő átoltottságra – vizsgálja felül az ajánlást az I. melléklet törlése céljából, lehetővé téve az utazás tekintetében az országalapú kockázatértékelési megközelítésről a személyalapú kockázatértékelésre való áttérést. A Bizottság ezt követően felkérést kapott arra, hogy tegyen jelentést a Tanácsnak, és adott esetben nyújtson be javaslatot az ajánlás I. mellékletének törlésére.

Ez a javaslat a SARS-CoV-2 vírussal, annak terjedési módjával, ragályosabb vagy súlyosabb kimenetelű törzsekhez vezető genetikai variációival (figyelmet érdemlő variánsok és aggodalomra okot adó variánsok), valamint az oltás hatékonyságával, a Covid19 kezelésére szolgáló gyógyszerek klinikai vizsgálatainak előzetes eredményeivel és a vírus terjedésének megfékezésére irányuló közösségi kockázatcsökkentő intézkedések hatékonyságával kapcsolatos tudományos ismereteken alapul. A felhasznált tudományos bizonyítékokat elsősorban az ECDC és a WHO állította elő.

Ez a javaslat figyelembe veszi a járványügyi helyzet alakulását és a rendelkezésre álló releváns tényeket. A javasolt tanácsi ajánlás végrehajtásáért továbbra is a tagállamok hatóságai felelősek. A javasolt ajánlás célja, hogy csökkentse az adminisztratív terheket azáltal, hogy javasolja a hatályos utazási korlátozások enyhítését és az ajánlás I. mellékletében szereplő országalapú megközelítés megszüntetését. Ezért a javaslat alkalmas a kitűzött cél elérésére, és nem lépi túl a szükséges és arányos mértéket.

Javaslat

A TANÁCS AJÁNLÁSA

a Covid19-világjárvány idején az Unióba irányuló utazásokra vonatkozó koordinált megközelítésről és az (EU) 2020/912 tanácsi ajánlás felváltásáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 77. cikke (2) bekezdése b) és e) pontjára, valamint 292. cikke első és második mondatára,

tekintettel az Európai Bizottság javaslatára,

mivel:

(1)2020. június 30-án a Tanács elfogadta az Európai Unióba irányuló, nem alapvetően szükséges utazások ideiglenes korlátozásáról és e korlátozás esetleges feloldásáról szóló (EU) 2020/912 ajánlást.

(2)Azóta a súlyos lefolyású betegséggel és halálesetekkel szemben magas szintű védelmet nyújtó oltóanyagokkal történő egyre növekvő globális átoltottság, valamint a 2022 júliusa óta világszerte domináns, a korábbi delta variánsoknál kevésbé súlyos következményekkel járó Omicron BA.4 és BA.5 törzsek terjedése a járványügyi helyzet jelentős javulását eredményezte.

(3)Ezért a jelenlegi és a várható járványügyi helyzetre tekintettel helyénvalónak tűnik az Unióba irányuló utazásokra vonatkozó korlátozások megszüntetését javasolni. A schengeni vívmányok hatálya alá tartozó valamennyi tagállam és más ország már a nyár folyamán hatályon kívül helyezte ezeket a korlátozásokat.

(4)Az (EU) 2020/912 ajánlás I. melléklete többek között bevezette azon harmadik országok, különleges közigazgatási régiók, valamint egyéb entitások és területi hatóságok (a továbbiakban: harmadik országok vagy régiók) jegyzékét, amelyek megfelelnek az említett ajánlásban meghatározott járványügyi kritériumoknak, és amelyek tekintetében fel lehet oldani az Unióba irányuló, nem alapvetően szükséges utazásokra vonatkozó korlátozást. A korlátozások feloldását követően erre a jegyzékre már nincs szükség, ezért azt hatályon kívül kell helyezni.

(5)A SARS-CoV-2 vírus azonban még mindig terjed. Ezért a tagállamoknak készen kell állniuk arra, hogy összehangolt és arányos módon lépjenek fel abban az esetben, ha a járványügyi helyzet jelentősen romlik, többek között egy új, aggodalomra okot adó vagy figyelmet érdemlő variáns megjelenése miatt.

(6)Különösen abban az esetben, ha egy harmadik országban vagy régióban jelentősen romlik a járványügyi helyzet, a tagállamoknak szükség esetén korlátozniuk kell a nem alapvetően szükséges utazásokat, kivéve a beoltott vagy felgyógyult, vagy azon személy utazásait, akiken az indulásukat megelőző 72 órán belül nukleinsav-amplifikációs tesztet (NAAT) végeztek el, amely negatív eredményt hozott. Ez nem akadályozhatja meg a tagállamokat abban, hogy érkezéskor további – például további tesztelést, önkéntes karantént vagy karantént előíró – intézkedéseket hajtsanak végre.

(7)Amikor egy tagállam az (EU) 2022/107 tanácsi ajánlással összhangban a Covid19-cel kapcsolatos korlátozásokat vezet be, a tagállamoknak a tanácsi struktúrák keretében és a Bizottsággal és az Európai Betegségmegelőzési és Járványvédelmi Központtal (ECDC) szoros együttműködésben kell kialakítaniuk koordinált álláspontjukat arra vonatkozóan, hogy szükség van-e hasonló korlátozások bevezetésére a harmadik országokból a tagállamokba történő utazások tekintetében.

(8)Ezzel összefüggésben továbbra is az (EU) 2021/953 európai parlamenti és tanácsi rendelettel és az (EU) 2021/954 európai parlamenti és tanácsi rendelettel létrehozott uniós digitális Covid-igazolványt kell hivatkozási pontnak tekinteni az oltás, a gyógyultság és a tesztelés bizonyításához. Ennek ki kell terjednie a harmadik országok által kiállított olyan igazolványokra is, amelyek az (EU) 2021/953 rendelet 3. cikkének (10) bekezdése vagy 8. cikkének (2) bekezdése alapján elfogadott végrehajtási határozat hatálya alá tartoznak.

(9)Ezen túlmenően, ha egy harmadik országban vagy régióban aggodalomra okot adó vagy figyelmet érdemlő variáns jelenik meg, a tagállamok számára továbbra is lehetőséget kell biztosítani arra, hogy koordinált módon sürgős, időben korlátozott és rugalmas intézkedéseket hozzanak az aggodalomra okot adó vagy figyelmet érdemlő variáns behurcolásának késleltetése és az arra való felkészülés érdekében.

(10)Ezen ajánlásnak rendelkeznie kell a harmadik országokból a tagállamokba irányuló utazásokra vonatkozó korlátozások alóli szükséges mentességekről is. Az alapvető szükséglet vagy feladatok miatt utazó személyek számára lehetővé kell tenni a schengeni vívmányok hatálya alá tartozó tagállamokba és más országokba történő beutazást, ideértve a vészfékmechanizmust alkalmazó országokat is. E célból az alapvető szükségből utazók jegyzékét ki kell igazítani annak érdekében, hogy az kizárólag azokra a személyekre korlátozódjon, akik számára még az ilyen helyzetekben is lehetővé kell tenni az utazást.

(11)Hasonlóképpen, az uniós polgárok és az Unióban jogszerűen tartózkodó harmadik országbeli állampolgárok számára mindig lehetővé kell tenni, hogy visszatérjenek az állampolgárságuk vagy lakóhelyük szerinti tagállamba, az érkezésükkor azonban bizonyos intézkedések hatálya alá tartozhatnak. A 12 év alatti gyermekektől nem követelhető meg, hogy oltásra, gyógyultságra vagy tesztre vonatkozó igazolással rendelkezzenek.

(12)Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 1. és 2. cikke értelmében Dánia nem vesz részt ezen ajánlás elfogadásában. Mivel ez az ajánlás a schengeni vívmányokon alapul, Dánia az említett jegyzőkönyv 4. cikkének megfelelően az ezen ajánlásról szóló tanácsi döntést követő hat hónapos időszakon belül határoz arról, hogy azt végrehajtja-e.

(13)Ez az ajánlás a schengeni vívmányok azon rendelkezéseinek továbbfejlesztését képezi, amelyek alkalmazásában Írország a 2002/192/EK tanácsi határozattal összhangban nem vesz részt, ezért ez az ajánlás Írországot nem érinti.